钦定古今图书集成/明伦汇编/官常典/第537卷 > 徐祥
## 钦定古今图书集成/明伦汇编/官常典/第537卷 > 徐祥

按《明外史》本传：“祥，大冶人。初为汉万户，归太祖于江
州，积功为燕山右护卫副千户。燕王以祥谨直，命侍
左右。从起兵夺九门，破居庸关，进指挥佥事。从取怀
来，破雄县，追战鄚真定，援永平，走辽东。兵出刘家口，
破大宁，败南军于郑村坝，进指挥同知。寻擢北平都
指挥佥事。破广昌，克蔚州，攻大同，大战白沟河，攻济”
南，取沧州，进都指挥同知。克“威及深。”鏖夹河、槁城，掠
顺德。袭彰德军，破西水寨，败其援师。拔东阿、东平、汶
上，抵凤阳。夺河南桥、小河坝、凤凰山。与大军会齐眉
山。战灵壁，取泗、盱眙，渡江入金川门。进都指挥使，封
兴安伯，禄千石。时封伯者，祥及徐理、李濬、张辅、唐云、
谭渊、孙岩、房胜、赵彝、陈旭、刘才、王佐、陈瑄十三人，祥
第一。祥在诸将中年稍长。及封，益勤慎。永乐二年卒。
子永早殁，孙亨嗣。